
                             Dərman vasitəsinin istifadəsi üzrə təlimat (xəstələr üçün)

KOLİMİZOL    inyeksiya və inhalyasion məhlul hazırlamaq üçün həlledici və liofilizəolunmuş toz        
COLIMIZOLE         
Beynəlxalq patentləşdirilməmiş adı: Colistimethate sodium
Tərkibi
Təsiredici maddə:  1 flakonda 150 mq  kolistinə ekvivalent kolistimetat natrium vardır. 

Köməkçi maddələr: natrium hidroksid. 

Təsviri
Ağ rəngli tozdur.
Farmakoterapevtik qrupu
Sistem istifadə üçün antibakterial vasitələr. Digər antibakterial vasitələr. Polimiksinlər. 
ATC kodu: J01XB01.
Farmakoloji xüsusiyyətləri
Kolimizol  dərman vasitəsinin aktiv təsiredici maddəsi polimiksinlər kimi bilinən antibiotik qrupuna aid kolistimetat natriumdur.

Kolimizol  dərman vasitəsi insan orqanizmində müəyyən növ bakteriyaların səbəb olduğu infeksiyaları aradan qaldırmaq üçün istifadə olunur. Bütün antibiotiklər kimi, Kolimizol  dərman vasitəsi də yalnız müəyyən növ bakteriyalara təsir göstərir. Buna görə spesifik infeksiya növlərinin müalicəsi üçün göstərişdir.

Kolimizol  dərman vasitəsi, orqanizmin müxtəlif nahiyələrində yaranmış bakterial infeksiyaların müalicəsində istifadə olunur.

İstifadəsinə göstərişlər
Kolimizol  dərman vasitəsi, aktiv bakteriya növlərinin yaratdığı ciddi infeksiyaları müalicə etmək üçün venadaxili infuziya yolu ilə tətbiq olunur. Bu infeksiyalara spesifik pnevmoniyalar, böyrəklərin və sidik kisəsinin infeksiyaları daxildir. Kolimizol  dərman vasitəsi ilk olaraq bu cür infeksiyaların müalicəsi üçün istifadə edilmir. Beləliklə, Kolimizol  dərman vasitəsinin istifadəsi digər antibiotiklərin istifadəsi hər hansı bir səbəbdən əlverişsiz olduqda göstərişdir.  
Əlavə olaraq, Kolimizol  dərman vasitəsi, pediatrik xəstələr də daxil olmaqla kistik fibrozlu xəstələrdə Pseudomonas aeruginosa bakteriyasının səbəb olduğu ağciyər infeksiyalarının müalicəsində inhalyasiya yolu ilə istifadə olunur və aşağıdakı hallarda göstərişdir:

- İlk dəfə tənəffüs yolları izolyatlarında Pseudomonas aeruginosa bakteriyalarının inkişafını göstərən simptomların olduğu və ya olmadığı xəstələrdə sistem təsirli antibiotiklərlə birlikdə uzunmüddətli inhalyasion müalicə.
- Pseudomonas aeruginosa kolonizasiyası olan 6 yaşdan kiçik xəstələrdə simptomlar inkişaf etdikdə uzunmüddətli inhalyasion müalicə
- İzolə Pseudomonas aeruginosa ştammları tobramisinə rezistent olduqda uzunmüddətli inhalyasion müalicə.

Əks göstərişlər

Kolistimetat natriuma və ya preparatın tərkibindəki digər maddələrdən hər hansı birinə qarşı hiperhəssaslıq.
Xüsusi göstərişlər və ehtiyat tədbirləri
Əgər böyrək çatışmazlığı varsa, bu preparatı xüsusi diqqətlə istifadə etmək lazımdır. 
İnhalyasiya üçün istifadə olunan antibiotiklər bronxospazma səbəb ola bilər. Müvafiq beta-aqonistlərin istifadəsi ilə  bu halın qarşısı alına bilər. Çox ciddi narahatlıq hissi müşahidə olunarsa, preparatın istifadəsi dayandırılmalıdır.

Clostridium difficile ilə əlaqəli ishal Kolimizol daxil olmaqla bütün antibiotiklərin istifadəsi ilə bildirilmişdir və  yüngül dərəcədən ölümcül nəticələnə bilən ağır dərəcəyə qədər dəyişə bilər.
Yuxarıda göstərilənlərdən hər hansı biri keçmişdə sizdə baş vermişsə, zəhmət olmazsa həkiminizlə məsləhətləşin.
Reseptsiz əldə edilən hər hansı dərman vasitələri də daxil olmaqla, digər preparatlardan istifadə edirsinizsə və ya bu yaxınlarda istifadə etmisinizsə həkiminizə və ya əczaçınıza bildirin.

Digər dərman vasitələri ilə qarşılıqlı təsiri
Qida və içkilərlə istifadə üsulundan asılı olaraq qarşılıqlı təsiri yoxdur.
Bu dərman vasitəsinin hər ml-də 1 mmol-dan az natrium vardır ki, bu da “natriumsuz” deməkdir.
Aşağıdakı preparatlardan birini istifadə edirsinizsə, Kolimizol  dərman vasitəsini istifadə etməzdən əvvəl həkiminizə məlumat verin.

Kolimizol  dərman vasitəsi, aminoqlikozidlər, polimiksin, əzələ relaksantları (məsələn, tubokurarin) və efir, suksinilxolin, qallamin, dekametonium və natrium sitrat daxil olmaqla digər preparatların təsirlərini və əlavə təsirlərini gücləndirə bilər, eyni vaxtda istifadə zamanı ehtiyatlı olmaq tövsiyə edilir.
Kolimizol  preparatının sefalotin natrium və oxşar antibiotiklərlə eyni vaxtda istifadəsi nefrotoksikliyi artıra bilər. Sefalotin natrium və kolimizol dərman vasitəsinin eyni vaxtda istifadəsindən çəkinmək lazımdır.
Hamiləlik və laktasiya dövründə istifadəsi
Bu dərman vasitəsini istifadə etməzdən əvvəl həkiminizə və ya əczaçınıza müraciət edin.

Kolimizol  ilə müalicə zamanı hamiləsinizsə və ya hamilə qalarsınızsa və ya uşaq sahibi olmağı planlaşdırırsınızsa, həkiminizə məlumat verin. Həkiminiz sizə hamiləlik dövründə bu preparatın istifadəsinin potensial risklərini izah edəcəkdir. Preparat zəruri olmadıqda hamiləlik dövründə istifadə olunmamalıdır.
Müalicə müddətində hamilə olduğunuzu öyrənsəniz, dərhal həkiminizə və ya əczaçınıza müraciət edin.

Kolimizol  dərman vasitəsinin aktiv maddəsinin ana südü ilə xaric olub-olunmadığı bilinmir. Riskləri və faydalarını nəzərə alaraq tibbi ehtiyac olduqda həkim nəzarəti altında istifadə edin.

Nəqliyyat vasitələrini və digər potensial təhlükəli mexanizmləri idarəetmə qabiliyyətinə təsiri
Başgicəllənmə və ya dizartriya daxil olmaqla keçici nevroloji narahatlıqlara səbəb ola bilər. Bu kimi hallar yaranarsa, Kolimizol  dərman vasitəsini istifadə edərkən nəqliyyat vasitələrini və digər potensial təhlükəli mexanizmləri idarə etməyin.
İstifadə qaydası və dozası
Müvafiq tətbiq metodu və dozası /tezliyi üçün təlimat
Həkiminiz xəstəliyinizə, bədən çəkinizə və böyrəyin funksional vəziyyətinə əsasən preparatın dozasını, tətbiq formasını və müddətini müəyyənləşdirəcək və tətbiq edəcəkdir.

Kolimizol , böyrək funksiyaları normal olan xəstələrdə infeksiyanın ağırlıq dərəcəsinə əsasən 5 mq/kq/gün ikiyə və ya üçə bölünmüş doza şəklində istifadə olunur.  
Artıq çəkili xəstələrdə dozalanma ideal bədən çəkisinə müvafiq tənzimlənməlidir.

Tətbiq metodu və yolu:

Kolimizol  əzələdaxili inyeksiya və ya venadaxili yavaş infuziya ilə tətbiq olunur.

Kolimizol  (150 mq/flakon) 2 ml inyeksiya üçün su ilə hazırlanır. Hazırlanmış məhlul 75 mq/ml kolistinin aktivliyinə ekvivalent kolistimetat natrium ehtiva edir.

Məhlul hazırlanarkən köpüyün yaranmaması üçün ehtiyatla fırladılmalıdır.

İnhalyasiya:

Kolimizol , aşağı tənəffüs yolu infeksiyalarının müalicəsi üçün nebulayzer vasitəsi ilə gündə 50-75 mq dozada 2-3 dəfə 3-4 ml fizioloji məhlul ilə tətbiq olunur. 
Fərqli yaş qrupları
Uşaqlarda istifadəsi
Yetkinlər üçün tövsiyə olunan doza tətbiq oluna bilər.

Yaşlılarda istifadəsi
Yaşlı xəstələrdə böyrəklərin funksional aktivliyi azaldığı üçün doza seçimi zamanı ehtiyatlı olmaq lazımdır. Doza aralığının aşağı dozasından başlayaraq böyrək funksiyaları izlənilməlidir.

Qaraciyər çatışmazlığı
Qaraciyər çatışmazlığı olan xəstələrdə dozanın tənzimlənməsi tələb olunmur.

Böyrək çatışmazlığı
Böyrək çatışmazlığı olan xəstələrdə gündəlik doza azaldılmalıdır.

Böyrək çatışmazlığı olan xəstələr üçün təklif olunan doza dəyişiklikləri aşağıdakı cədvəldə göstərilib:
	Kreatinin klirensi (mL/dəq)
	Ümumi gündəlik doza*
	Dozalanma tezliyi

	
	Minimum
	Maksimum
	

	60
	300 mq
	420 mq
	Hər 12 saatdan bir bir dəfə

	50
	262,5 mq
	367,5 mq
	

	40
	225 mq
	315 mq
	

	30
	187,5 mq
	262,5 mq
	

	20
	150 mq
	210 mq
	

	≤ 10
	112,5 mq
	157,5 mq
	


* Ümumi gündəlik doza = Qandakı hədəf konsentrasiya (mq/L) x [1,5 x KrKln) + 30] (qandakı hədəf konsentrasiya minimum dozalarda 2,5 mq/L, maksimum dozalarda 3,5 mq/L olaraq qəbul edilir).

Dozalar ortalama bədən səthinin sahəsi 1,73 m2 (BSA) olan bir nəfər üçün hesablanır (təxminən 70 kq). Dəqiq hesablamalar üçün BSA ilə tənzimlənmiş kreatinin klirensindən istifadə edilməlidir (KrKln = KrKl x BSA /1,73 m2).  
Kolimizol  150 mq ə.d/ v.d inyeksion və inhalyasion məhlul üçün liofilizə olunmuş tozun və həlledicinin hemodializdə olan xəstələrdə istifadə ediləcək dozası və dozalanma intervalları aşağıdakı cədvəldə göstərilib: 
	 Hemodializ
	Ümumi gündəlik doza hemodializ olmayan günlərdə hər 12 saatda 105 mq tətbiq olunur. Dializ günlərində ümumi 150 mq doza ikiyə bölünür və birinci yarısı dializin son saatı, ikinci yarısı isə 12 saat ərzində verilir.

	Fasiləsiz Ambulator Peritoneal Dializ (FAPD)
	160 mq birdəfəlik doza 

	Fasiləsiz Böyrək Əvəzedici Müalicəsi (FBƏM)
	3,5 µq/mL orta sabit serum konsentrasiyası üçün ümumi doza 672 mq-dır. Doza hər 12 saatdan bir bölünmüş dozalarda tətbiq olunur.


Sizdə Kolimizol  dərman vasitəsinin təsirinin çox güclü və ya çox zəif olduğu təəssüratı varsa, həkiminiz və ya əczaçınızla danışın.

Lazım olduğundan daha çox Kolimizol  preparatı istifadə etmisinizsə həkim və ya əczaçınızla danışın.

Kolimizol  preparatını istifadə etməyi unutmusunuzsa, unutduğunuz dozanın əvəzinə ikiqat doza qəbul etməyin.

Kolimizol  preparatı ilə müalicə dayandırıldıqda yarana biləcək təsirlər

Kolimizol  preparatı ilə müalicəni dayandırmaq istəyirsinizsə, əvvəlcə həkiminizə müraciət edin.

Bu dərman vasitəsinin istifadəsi ilə bağlı başqa suallarınız varsa, həkiminizə müraciət edin.

Əlavə təsirləri 

Bütün preparatlar kimi, Kolimizol  preparatının tərkibindəki maddələrə həssas insanlarda əlavə təsirlər yarana bilər.

Aşağıdakılardan biri baş verərsə, bu preparatı qəbul etməyi dayandırın və dərhal həkiminizə məlumat verin və ya ən yaxın təcili yardım şöbəsinə müraciət edin:

• Qızdırma, səpgi, udma və ya tənəffüs aktında çətinlik yarada biləcək üz, dodaqlar, dil və ya boğazın şişkinliyi daxil olmaqla, allergik reaksiyalar.
• Nəfəs darlığı, ayaqların və ayaq biləklərinin şişməsi.
Bunların hamısı çox ciddi əlavə təsirlərdir. Bunlardan hər hansı biri yaranıbsa, bu, Kolimizol  dərman vasitəsinə qarşı ciddi allergiyanız olduğunu göstərir. Təcili tibbi müalicəyə və ya xəstəxanaya yerləşdirməyə ehtiyac ola bilər.

Aşağıdakılardan biri baş verərsə, dərhal həkiminizə məlumat verin və ya ən yaxın təcili yardım şöbəsinə müraciət edin:

• Qızdırma və üşütmə

• Nəfəs almaqda çətinlik

• Sidik ifrazında çətinlik

• Əzələ zəifliyi

• Öskürək

• Bronxial spazm (bronxospazm)

Bunların hamısı çox ciddi əlavə təsirlərdir. Təcili tibbi müalicəyə ehtiyacınız ola bilər.

Ciddi əlavə təsirlər nadir hallarda baş verir.
Aşağıdakılardan biri baş verərsə, həkiminizə məlumat verin:

• Başgicəllənmə

• Nitq pozğunluğu

• Mədə nahiyəsində ağrı
• Ağız və ya dildə hissiyatın itməsi
• Qaşınma

Bunlar Kolimizol  dərman vasitəsinin yüngül əlavə təsirləridir.

Bu içlik vərəqəsində qeyd olunmayan hər hansı bir əlavə təsirlə rastlaşsanız, həkiminizə və ya əczaçınıza məlumat verin.

Əlavə təsirlərin bildirilməsi
Bu içlik vərəqəsində olan və ya olmayan əlavə təsirlər olarsa, həkiminiz, əczaçınız və ya tibb bacınızla danışın. Buraya bu içlik vərəqəsində göstərilməyən mümkün əlavə təsirlər daxildir. Əlavə təsirləri bildirərək, bu preparatın təhlükəsizliyi haqqında daha çox məlumat əldə etməyə kömək edə bilərsiniz.
Doza həddinin aşılması

Preparatın doza həddinin aşılması zamanı paresteziya, süstlük, çaşqınlıq, başgicəllənmə, ataksiya, nistaqm, nitq pozğunluğu və apnoe kimi sinir-əzələ blokadası pozğunluqlarına səbəb ola bilər.
Doza həddinin aşılması zamanı kəskin böyrək çatışmazlığı və sidiyəgetmənin ləngiməsi müşahidə oluna, qanda sidik cövhərinin və kreatinin plazma konsentrasiyaları arta bilər. Bu hallarda preparatın istifadəsi dayandırılmalı və dəstəkləyici tədbirlər görülməlidir.
Buraxılış forması

150 mq toz, flakonda. 2 ml həlledici, ampulda. 1 flakon və 2 ampul həlledici, içlik vərəqə ilə birlikdə karton qutuya qablaşdırılır.
Saxlanma şəraiti

Preparatı uşaqların əli çatmayan yerdə və qutusunda saxlayın.

Kolimizol  dərman vasitəsini 25°C-dən yüksək olmayan otaq temperaturunda saxlayın.

İnyeksiya üçün suda məhlul 25°C-də 24 saat və 2-8 °C-də 7 gün saxlanıla bilər.

0,9% NaCl-da məhlul, 0,9% NaCl-da 5% dekstroza, suda 5% dekstroza, 0,45% NaCl-da 5%  dekstroza, 0,225% NaCl-da 5% dekstroza, Ringer laktat məhlulu, 10% invert şəkər məhlulu 24 saat ərzində 25 °C temperaturda istifadə edilə bilər.   
Nebulizasiya üçün məhlul 3 ml və ya 4 ml 0,9% NaCl-da hazırlanaraq, 25 °C-də 24 saat və 2-8 °C-də 7 gün ərzində istifadə edilə bilər.

İstifadə olunmamış məhlul atılmalıdır.
İstifadə müddəti keçmiş və ya istifadə olunmayan preparatları məişət tullantıları vasitəsi ilə atmayın.

Yararlılıq müddəti
3 il.

Yararlılıq müddəti bitdikdən sonra istifadə etmək olmaz.
Məhsulda və /və ya qutusunda hər hansı bir zədə görsəniz, bu preparatı istifadə etməyin

Aptekdən buraxılma şərti
Resept əsasında buraxılır.
İstehsalçı
Centurion Ilaç  San. ve Tic. A.Ş, Turkey. 
Malıköy Başkent OSB mahallesi 19.Cad.No:70/A Sincan, Ankara, Turkey.

Qeydiyyat vəsiqəsinin sahibi
Centurion Ilaç San. ve Tic. A.Ş, Turkey.

Gayrettepe mah. Hoşsohbet sok.№:6, Beşiktaş, Istambul, Turkey.

Bu dərman vasitəsinin tətbiqi ilə bağlı aşağıdakı informasiya tibb işçiləri üçün nəzərdə tutulub.

Venadaxili istifadəsi

Birbaşa Fasiləli İdarəetmə: Ümumi gündəlik dozanın birinci yarısı hər 12 saatda 3-5 dəqiqə ərzində yavaş-yavaş vurulur.

Fasiləsiz infuziya: Ümumi gündəlik dozanın birinci yarısı, 3-5 dəqiqə ərzində yavaş-yavaş venadaxili vurulur. Preparatın ümumi gündəlik dozasının qalan yarısı aşağıdakı məhlullardan birinə əlavə olunur:

- 0.9% NaCl

- 0,9% NaCl-da 5%  dekstroza
- suda 5% dekstroza
- 45% NaCl-da 5% dekstroza
- 0,225% NaCl-da 5% dekstroza
- Ringer laktat məhlulu

- 10% invert şəkər məhlulu

Kolimizol  preparatının digər preparatlarla və ya yuxarıda göstərilən infuziya məhlulları ilə istifadəsi üçün tövsiyə olunan əhəmiyyətli informasiya yoxdur.

Ümumi gündəlik dozanın digər yarısı ilkin dozadan 1-2 saat sonra başlayaraq 22-23 saat ərzində yavaş venadaxili infuziya ilə tətbiq olunur. Böyrəklərin funksional pozğunluğu zamanı, böyrək çatışmazlığının ağırlıq dərəcəsinə əsasən infuziya tezliyi azalır.

Venadaxili məhlulun seçimi və istifadə olunan həcmi maye və elektrolit tələblərinə uyğun olaraq müəyyən edilir.

Kolistimetat natrium olan infuziya məhlulu yeni hazırlanmalı və 24 saat ərzində istifadə olunmalıdır.
